# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2021. AUGUSZTUS 9-EI NYILVÁNOS ÜLÉSÉRE

**TÁRGY:**

**„VESZPRÉM-BALATON 2023 EURÓPA KULTURÁLIS FŐVÁROSA” PROGRAM REGIONÁLIS EGYÜTTMŰKÖDÉSHEZ TÖRTÉNŐ CSATLAKOZÁS**

**ELŐADÓ:**

**GALÁCZ GYÖRGY**

## POLGÁRMESTER

**Készült:** Balatonmáriafürdő Község Önkormányzati Képviselő-testületének 2021. augusztus 9-ei nyilvános testületi ülésére

**Tárgy:** „Veszprém-Balaton 2023 Európa kulturális fővárosa” program regionális együttműködéshez történő csatlakozás

**Tisztelt Képviselő-testület!**

2018 decemberében Veszprém város a régióval közösen elnyerte az Európa Kulturális Fővárosa címet. A projekt megvalósításának koordinálását a Veszprém-Balaton 2023 Zrt. látja el. A projektbe a Balaton déli partjáig vonnak be együttműködő partnereket.

A program megvalósításához az Európai Unió pénzügyi forrást nem biztosít, a finanszírozás alapvetően a résztvevő önkormányzatok feladata.

Az EKF projekt egy több évet felölelő projekt- és programsorozat, melyeknek legfőbb törekvései az alábbiak:

* Okos örökségvédelem - a kulturális értékőrzés, a kreatív iparágak és a művészetek szoros együttműködése
* Minőségi turizmus – egységes régiós turizmusfejlesztés, a minőségi, egész éves, fenntartható kulturális turizmus hangsúlya
* Közösségteremtő kultúra – szorosabb lakóhelyi kötődések, erősebb közösségi együttműködések
* Erősebb alapokon álló kreatív ipar – a kreatív vállalkozások növekedését támogató közeg megteremtése
* Közönségfejlesztés és művészeti oktatás – megfelelő képzési keretek biztosítása a jövő művészeinek, a kulturális bevonás újragondolása Veszprémben és a balatoni régióban egyaránt

Az EKF teljes tervezett programsorozata az alábbiak szerint áll össze a következő évek során:

1.) A Veszprém-Balaton 2023 Zrt. által előkészített és megvalósított programok Ilyen például a 2023-as EKF év nyitó és zárórendezvénye, számos, a nyertes pályázatban felvázolt programok (pl. kapacitásfejlesztési program, egyes művészeti programsorozatok,) mind Veszprémben, mind a régióban.

2.) Koprodukciós projektek A Zrt. és – projektenként változó – partneri köre által, szoros együttműködésben előkészített, koordinált, megvalósított programok. Az együttműködő partnerek körébe a helyi és régiós szakmai partnereken túl önkormányzatokra és civil szervezetekre, akár informális szerveződésekre is számítanak.

3.) **Pályázati konstrukcióban megvalósuló projektek:** A hazai jogszabályoknak megfelelően támogatás továbbadására a Veszprém-Balaton 2023 programja keretében, pályázati keretek között kerülhet sor. Az elkövetkező években, 2023-mal bezárólag többféle pályázati konstrukciót terveznek:

a) **Kisléptékű közösségi pályázatok:** a 2023-as évet megelőző, felvezető évek alatt Veszprémben és a régióban megvalósuló kisebb projektek támogatása, melyek során önkormányzati, civil vagy akár piaci szereplőket támogatnak, előreláthatólag kb. 300 ezer forintos összeghatárig. A felvezető évek során e programok célja az EKF-ről való gondolkodás elindítása, a helyi közösség erősítése, hiánypótló helyi programok támogatása, akár hagyományteremtő szándékkal.

b) **Nyílt pályázati konstrukciók:** projekt-és eseményfókuszú támogatás, előreláthatólag folyamatos pályázatbenyújtási lehetőséggel, folyamatos elbírálással. Cél egyrészt a Veszprém-Balaton 2023 kulturális programjának színesítése, új helyi vagy régiós kezdeményezéseknek lehetőséget biztosítani, de emellett kiemelt cél, hogy a már meglévő rendezvények, kezdeményezések az EKF keretében minőségi szintet tudjanak lépni. A pályázati kiírás várható időpontja: 2021 első fele.

Az egyes pályázati konstrukciókra rendelkezésre álló keretösszegről a teljes Veszprém-Balaton 2023 program költségvetésének rendelkezésre állásakor születhet döntés. Nagyságrendileg a kisléptékű pályázatokra kb. 300 milliós keretet terveznek, míg a nyílt pályázati konstrukcióban milliárdos nagyságrendű keretösszeggel lehet számolni.

**Azok az önkormányzatok, akik szeretnének részt venni az EKF programban, elköteleződésüket (képviselő-testületi döntés alapján) egy együttműködési megállapodás megkötésével fejezhetik ki. A szerződéskötés a Veszprém-Balaton 2023 Zrt.-vel és a Veszprém-Balaton Régió Kultúrájáért Közalapítvánnyal történik egy háromoldalú megállapodás keretében.**

Csatlakozni a EKF Régió településeinek önkormányzatai, illetve az ebben a régióban működő civil szervezetek, intézmények, cégek tudnak. A csatlakozási szándék megerősítése egy együttműködési szerződéssel történik, amelyet a csatlakozó fél és a Veszprém-Balaton 2023 Zrt. és a Veszprém-Balaton Régió Kultúrájáért Közalapítvány kötnek meg egymással.

*A megállapodás tervezet az előterjesztés mellékletét képezi.*

**Az EKF régióhoz való csatlakozás a csatlakozó féltől pénzügyi hozzájárulást is megkíván. Balatonmáriafürdő tekintetében ez az összeg 1 euró/lakos/év. A hozzájárulási díj megfizetésének alapja a település tárgyévet megelőző év december 31. napjára megállapított lakónépessége - Balatonmáriafürdő esetében évente kb. 300.000 Ft hozzájárulást jelent.**

**Csatlakozni bármelyik évben lehetséges 2021 és 2023 között, azonban az egyenlő bánásmód jegyében a szerződő félnek mind a 3 évre szóló díjat szükséges megfizetnie, visszamenőleg is. (3 évre ~1 millió Ft)**

**Főbb projektterületek:**

-        Zenei fesztiválok, koncertek, zenei oktatás

-        Filmes programok

-        Gasztronómia és bor

-        Irodalmi programok

-        Közösségfejlesztés és közösségépítés

-        Képzőművészeti és vizuális művészeti programok

-        Kultúrtáj programcsomag

-        Színház- és táncművészet

-        Urbanisztikai és dizájn projektek

-       Horizontális célkitűzéseink (látogatóbarát rendezvények, környezetileg fenntartható programok, gyerekbarát megoldások)

Kérem a Tisztelt Képviselő-testületet, támogassa a Veszprém-Balaton 2023 Európa kulturális fővárosa program által gondozott regionális együttműködéshez történő csatlakozást.

**Határozati javaslat:**

Balatonmáriafürdő Község Önkormányzati Képviselő-testülete a „Veszprém-Balaton 2023 Európa kulturális fővárosa” program regionális együttműködéshez történő csatlakozás tárgyú előterjesztést megtárgyalta és csatlakozni kíván/nem kíván csatlakozni Veszprém-Balaton 2023 Európa Kulturális Fővárosa program együttműködéshez.

Az Önkormányzat a projektben való részvételért a 2021., 2022. és 2023. évi költségvetésének terhére vállalja a tárgyévet megelőző év december 31. napjára megállapított lakónépesség figyelembevételével az évente 1 euró/ lakos hozzájárulás megfizetését.

A Képviselő-testület felkéri a polgármestert a szükséges intézkedések megtételére és a Megállapodás aláírására.

**Határidő:** értelem szerint

**Felelős:** Galácz György polgármester

Balatonmáriafürdő, 2021. augusztus 5.

Galácz György

polgármester